ύσταση για ΓΝΩΜΗ ΤΟΥ ΣΥΜΒΟΥΛΙΟΥ σύμφωνα με το άρθρο 9 τρίτη παράγραφος του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Κύπρου, 2004-2007

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με τον κανονισμό (ΕΚ) αριθ. 1466/97 του Συμβουλίου, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [1], τα μη συμμετέχοντα κράτη μέλη, δηλαδή εκείνα που δεν έχουν υιοθετήσει το ενιαίο νόμισμα, υποβάλλουν προγράμματα σύγκλισης στο Συμβούλιο και την Επιτροπή για την τακτική άσκηση πολυμερούς εποπτείας βάσει του άρθρου 99 της Συνθήκης.

[1] ΕΕ L 209 της 2.8.1997. Όλα τα έγγραφα που αναφέρονται στο παρόν κείμενο είναι διαθέσιμα στο δικτυακό τόπο: http://europa.eu.int/comm/economy_finance/about/activities/sgp/main_en.htm

Σύμφωνα με το άρθρο 9 του κανονισμού, το Συμβούλιο οφείλει να εξετάσει κάθε πρόγραμμα σύγκλισης με βάση τις εκτιμήσεις της Επιτροπής και της επιτροπής του άρθρου 114 της Συνθήκης (Οικονομική και Δημοσιονομική Επιτροπή). Το Συμβούλιο, μετά από σύσταση της Επιτροπής και διαβούλευση με την Οικονομική και Δημοσιονομική Επιτροπή, εκδίδει γνώμη για το πρόγραμμα αφού το εξετάσει. Σύμφωνα με τον κανονισμό, τα κράτη μέλη πρέπει να υποβάλλουν επικαιροποιημένα προγράμματα σύγκλισης σε ετήσια βάση, τα οποία μπορούν επίσης να εξετάζονται από το Συμβούλιο με τις ίδιες διαδικασίες.

Τα δέκα κράτη μέλη που προσχώρησαν στην ΕΕ την 1η Μαΐου 2004 έχουν παρέκκλιση και δεν συμμετέχουν ακόμα στο ενιαίο νόμισμα. Τα κράτη αυτά ανέλαβαν τη δέσμευση να υποβάλουν τα προγράμματα σύγκλισής τους στις 15 Μαΐου 2004 το αργότερο και την πρώτη επικαιροποίηση των προγραμμάτων αυτών στα τέλη του 2004.

Το πρόγραμμα σύγκλισης της Κύπρου, το οποίο καλύπτει την περίοδο 2004-2007, υποβλήθηκε στις 24 Μαΐου 2004. Οι υπηρεσίες της Επιτροπής αξιολόγησαν από τεχνική άποψη το πρόγραμμα, λαμβάνοντας υπόψη τις εαρινές προβλέψεις 2004 και τον "κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης" [2], καθώς και τις αρχές που διακηρύσσονται στην ανακοίνωση της Επιτροπής στο Συμβούλιο της 27ης Νοεμβρίου 2002 για την ενίσχυση του συντονισμού των δημοσιονομικών πολιτικών [3]. Η αξιολόγηση αυτή οδήγησε στα ακόλουθα συμπεράσματα:

[2] Αναθεωρημένη γνώμη της Οικονομικής και Δημοσιονομικής Επιτροπής σχετικά με το περιεχόμενο και τη μορφή των προγραμμάτων σταθερότητας και σύγκλισης, η οποία εγκρίθηκε από το Συμβούλιο ECOFIN στις 10.07.2001.

[3] COM (2002) 668 τελικό της 27.11.2002.

Το πρώτο πρόγραμμα σύγκλισης της Κύπρου για την περίοδο 2004-2007 υποβλήθηκε στις 24 Μαΐου 2004. Αναφέρει την πρόθεση της Κύπρου να υιοθετήσει το ευρώ πριν από τα τέλη του 2007 και να συμμετάσχει σύντομα στο Μηχανισμό Συναλλαγματικών Ισοτιμιών ΙΙ (ΜΣΙ ΙΙ), και συνεπώς την πρόθεσή της να εκπληρώσει ήδη από το 2005 τα κριτήρια για το έλλειμμα και το δημόσιο χρέος.

Πρέπει να σημειωθεί εξαρχής ότι οι μελλοντικές οικονομικές εξελίξεις στην Κύπρο εξακολουθούν να χαρακτηρίζονται από ασυνήθη αβεβαιότητα. Σε περίπτωση μελλοντικής επανένωσης, η οικονομική κατάσταση του συνόλου του νησιού θα μεταβληθεί ριζικά. Το πρόγραμμα σύγκλισης εξετάζει εν συντομία ορισμένα από τα πολύπλοκα θέματα που σχετίζονται με τις οικονομικό-θεσμικές πτυχές του Σχεδίου Ανάν για την επανένωση και παρουσιάζει μια σύντομη εκτίμηση των μακροοικονομικών και δημοσιονομικών επιπτώσεών τους.

Το πρόγραμμα είναι γενικά σύμφωνο με τις πληροφοριακές απαιτήσεις του κώδικα δεοντολογίας [4].

[4] Το πρόγραμμα σύγκλισης της Κύπρου δεν ακολουθεί επακριβώς το υπόδειγμα παρουσίασης που περιλαμβάνεται στο Παράρτημα 2 του κώδικα δεοντολογίας. Περιλαμβάνει τέσσερα κεφάλαια (αντί των επτά του υποδείγματος), τα οποία συνδυάζουν στοιχεία των κεφαλαίων 3, 5 και 7 του υποδείγματος με στοιχεία των κεφαλαίων 4 και 6. Επίσης, στους πίνακες παρέχονται στοιχεία για τον πληθωρισμό όπως μετράται από τον ΔΤΚ, όχι όμως από τον ΕΔΤΚ.

Το έλλειμμα της γενικής κυβέρνησης αυξήθηκε το 2003 στο 6,3% του ΑΕΠ, επίπεδο υψηλότερο από την τιμή αναφοράς του 3% του ΑΕΠ που ορίζει η Συνθήκη, ενώ ο λόγος του δημόσιου χρέους προς το ΑΕΠ αυξήθηκε στο 72,6%, πάνω από την τιμή αναφοράς του 60% που ορίζει η Συνθήκη. Η Επιτροπή κίνησε τη διαδικασία υπερβολικού ελλείμματος για την Κύπρο στις 12 Μαΐου 2004, με την κατάρτιση έκθεσης σύμφωνα με το άρθρο 104 παράγραφος 3 της Συνθήκης. Η Οικονομική και Δημοσιονομική Επιτροπή εξέδωσε τη γνώμη της σχετικά με την έκθεση αυτή στις 25 Μαΐου. Αναμένεται ότι στις [5 Ιουλίου 2004] το Συμβούλιο θα αποφασίσει, βάσει δύο συστάσεων της Επιτροπής, ότι υπάρχει υπερβολικό έλλειμμα στην Κύπρο και θα απευθύνει συστάσεις στην Κύπρο προκειμένου να τερματιστεί η κατάσταση αυτή.

Το πρόγραμμα σύγκλισης παρουσιάζει την πορεία δημοσιονομικής εξυγίανσης και το μακροοικονομικό σενάριο για την περίοδο 2004-2007. Οι προβλέψεις για την αύξηση του ΑΕΠ και τον πληθωρισμό είναι παραπλήσιες με τις εαρινές προβλέψεις 2004 της Επιτροπής. Η πρόβλεψη για τη μεσοπρόθεσμη αύξηση του ΑΕΠ βασίζεται στην υπόθεση ότι οι εξαγωγές θα ανακάμψουν (ιδίως ο τουρισμός, ο οποίος είναι μια από τις βασικές οικονομικές δραστηριότητες της χώρας) και η εγχώρια ιδιωτική ζήτηση θα ενισχυθεί. Η προβλεπόμενη αύξηση του ΑΕΠ, με μέσο ρυθμό 4,4%, φαίνεται εύλογη, λαμβανομένων ιδίως υπόψη των ιστορικών ρυθμών ανάπτυξης και της ανάκαμψης του τουρισμού μετά τις προηγούμενες διεθνείς κρίσεις.

Εκτός από το σενάριο που αναφέρθηκε ανωτέρω (το ονομαζόμενο "κεντρικό σενάριο"), το πρόγραμμα περιέχει τρία εναλλακτικά σενάρια μακροοικονομικών και δημοσιονομικών προβλέψεων: ένα σενάριο "ταχύτερης ανάπτυξης", ένα σενάριο "βραδύτερης ανάπτυξης" και ένα σενάριο "υψηλότερων επιτοκίων", με διαφορετικές υποθέσεις για τη μέση αύξηση του ΑΕΠ (+-0,5%) και την αύξηση των επιτοκίων (+0,5%), αντίστοιχα. Οι προβλέψεις του προγράμματος στο ονομαζόμενο "κεντρικό σενάριο" λαμβάνονται ως βάση αναφοράς για την αξιολόγηση των δημοσιονομικών προβλέψεων εφόσον, με τις διαθέσιμες σήμερα πληροφορίες, οι υποθέσεις του σεναρίου αυτού για την οικονομική ανάπτυξη φαίνονται ρεαλιστικές.

Η απότομη επιτάχυνση του πληθωρισμού από 2,8% το 2002 στο 4,0% το 2003 οφειλόταν κυρίως σε εξαιρετικούς παράγοντες όπως η αύξηση των συντελεστών του ΦΠΑ στο πλαίσιο της εναρμόνισης με το κοινοτικό κεκτημένο. Παρά την ισχυρότερη ανάπτυξη από το 2004 και μετά, αναμένεται ότι οι πληθωριστικές πιέσεις θα παραμείνουν συγκρατημένες και, σύμφωνα με τις προβλέψεις, ο πληθωρισμός θα μειωθεί στο 2% το 2004 και θα διατηρηθεί στο επίπεδο αυτό έως το 2007. Το πρόγραμμα προβλέπει τη διατήρηση του σημερινού πλαισίου νομισματικής πολιτικής, δηλαδή μιας σύνδεσης με το ευρώ τύπου ΜΣΙ ΙΙ, έως την οριστική υιοθέτηση του ευρώ.

Οι κυριότεροι στόχοι του προγράμματος δημοσιονομικής εξυγίανσης είναι οι ακόλουθοι: μείωση του ελλείμματος της γενικής κυβέρνησης από το προβλεπόμενο επίπεδο του 5,2% του ΑΕΠ το 2004 στο 2,9% του ΑΕΠ το 2005 και στη συνέχεια κάτω από το 2% του ΑΕΠ μέχρι το 2007. σημαντική βελτίωση του πρωτογενούς δημοσιονομικού αποτελέσματος, από προβλεπόμενο έλλειμμα 1,6% του ΑΕΠ το 2004 σε πλεόνασμα 2% του ΑΕΠ μέχρι το 2007. και αισθητή αναστροφή της ανοδικής τάσης του λόγου του δημόσιου χρέος προς το ΑΕΠ από 75,2% του ΑΕΠ το 2004 σε λιγότερο από 69% μέχρι το τέλος της περιόδου του προγράμματος. Σε σύγκριση με το προενταξιακό οικονομικό πρόγραμμα 2003 (ΠΟΠ), η πορεία δημοσιονομικής εξυγίανσης προβλέπει μια σημαντικότερη προσαρμογή και τη μεταθέτει από το 2004 στο 2005. Η εξέλιξη του ελλείμματος το 2005 και το 2006 θα είναι συνεπώς σε μεγάλο βαθμό ίδια με εκείνη που προβλέπεται στο ΠΟΠ. Για το σκοπό αυτό, το πρόγραμμα σύγκλισης προβλέπει μια σειρά διαρθρωτικών κυρίως μέτρων για τη συγκράτηση των δαπανών, τομέας στον οποίο σημειώθηκαν οι περισσότερες διολισθήσεις τα τελευταία χρόνια, και για την αύξηση των εσόδων. Τα έσοδα και οι δαπάνες θα συμβάλουν στον ίδιο περίπου βαθμό στη συνολική μείωση του ελλείμματος κατά 5 εκατοστιαίες μονάδες του ΑΕΠ στην περίοδο 2004-2007.

Η πορεία της προσαρμογής που παρουσιάζεται στο πρόγραμμα αντικατοπτρίζει τη δέσμευση της κυβέρνησης να βελτιώσει τα δημόσια οικονομικά ενόψει της υιοθέτησης του ευρώ μέχρι το 2007. αυτός είναι ο κυριότερος λόγος που οδήγησε στη συγκέντρωση της προσαρμογής στην αρχή της περιόδου προκειμένου να μειωθεί το έλλειμμα της γενικής κυβέρνησης κατά 2,3 εκατοστιαίες μονάδες του ΑΕΠ το 2005. Λαμβανομένης υπόψη της έκτασης αυτής της προσαρμογής και των άνισων αποτελεσμάτων των προσπαθειών δημοσιονομικής εξυγίανσης στην Κύπρο, η μείωση του ελλείμματος κάτω από το 3% του ΑΕΠ έως το 2005 αποτελεί φιλόδοξο στόχο. Ο αριθμός των προβλεπόμενων μέτρων είναι σχετικά μεγάλος, και καθένα από αυτά αφορά σχετικά περιορισμένες εξοικονομήσεις πόρων ή περιορισμένα έσοδα. Αυτό μπορεί να θεωρηθεί ως μια μορφή "κατανομής του κινδύνου", αλλά η ταυτόχρονη εισαγωγή πολλών μέτρων μπορεί να καταστήσει πιο πολύπλοκη την εφαρμογή τους, τόσο στην πράξη όσο και από πολιτική άποψη. Το πρόγραμμα σύγκλισης επιβεβαιώνει επίσης ότι η κυβέρνηση είναι αποφασισμένη να λάβει "συμπληρωματικά μέτρα εάν είναι αναγκαίο" για να επιτύχει τους στόχους για το έλλειμμα. Μετά από αυτή την μεγάλης έκτασης προσαρμογή, οι προσαρμογές που προβλέπονται για το 2006-2007 είναι πολύ πιο περιορισμένες, της τάξης του 0,6% ετησίως, και αναμένεται συνεπώς να υλοποιηθούν χωρίς ιδιαίτερα προβλήματα.

Σύμφωνα με το πρόγραμμα σύγκλισης, ο λόγος του δημόσιου χρέους προς το ΑΕΠ θα ανέλθει στο υψηλότερο επίπεδο του 75,2% του ΑΕΠ το 2004 και θα αρχίσει στη συνέχεια να μειώνεται για να φθάσει στο 68,4% του ΑΕΠ μέχρι το 2007. Η σημαντική αυτή μείωση θα επιτευχθεί κυρίως χάρη σε αυξανόμενα πρωτογενή πλεονάσματα και σε ετήσιες αυξήσεις του ονομαστικού ΑΕΠ υψηλότερες από το μέσο ονομαστικό επιτόκιο των τίτλων δημόσιου χρέους το 2005-2007. Όπως αναφέρθηκε ανωτέρω, το σενάριο αύξησης του ΑΕΠ δεν είναι απίθανο, αλλά η προβλεπόμενη πορεία του δείκτη δημόσιου χρέους εξαρτάται επίσης από τη μάλλον φιλόδοξη δημοσιονομική εξυγίανση που προβλέπεται ήδη για το 2005.

Το πρόγραμμα παρουσιάζει εν συντομία τα σχέδια διαρθρωτικών μεταρρυθμίσεων της κυβέρνησης, τα οποία επικεντρώνονται στις αγορές εργασίας, προϊόντων και κεφαλαίων, καθώς και στις πολιτικές που αποσκοπούν στη διαφοροποίηση της κυπριακής οικονομίας προς δραστηριότητες υψηλότερης προστιθέμενες αξίας και προς μια οικονομία της γνώσης. Επισημαίνει επίσης, χωρίς περαιτέρω διευκρινίσεις, την πρόθεση των αρχών να βελτιώσουν την αποτελεσματικότητα της δημόσιας διοίκησης. Δεν παρέχεται ωστόσο καμία εκτίμηση της δημοσιονομικής επίπτωσης των πολιτικών αυτών (στο ΠΟΠ 2003, το δημοσιονομικό κόστος των διαρθρωτικών μεταρρυθμίσεων δεν αναμενόταν να είναι σημαντικό και ανερχόταν σε περίπου 0,4% του ΑΕΠ στην περίοδο 2003-2006). Όπως αναφέρεται στο πρόγραμμα, οι πολιτικές αυτές αποτελούν κυρίως τη συνέχεια της μεταρρυθμιστικής στρατηγικής των προηγούμενων προενταξιακών οικονομικών προγραμμάτων και για το λόγο αυτό θεωρείται ότι οι διάφορες διαρθρωτικές πολιτικές συνδέονται μεταξύ τους και αλληλοϋποστηρίζονται. Σε γενικό όμως επίπεδο, οι πολιτικές που παρουσιάζονται στο πρόγραμμα φαίνονται ρεαλιστικές, παρά τις καθυστερήσεις που σημειώθηκαν σε ορισμένες περιπτώσεις στην απελευθέρωση των αγορών, ιδίως ορισμένων αγορών προϊόντων.

Η Κύπρος αντιμετωπίζει κινδύνους δημοσιονομικών ανισορροπιών λόγω του κόστους της γήρανσης του πληθυσμού της. Η μεταρρύθμιση του συστήματος υγείας προβλέπεται για το 2006, αλλά τα μέτρα για τη μεταρρύθμιση του συνταξιοδοτικού συστήματος βρίσκονται ακόμα στο αρχικό στάδιο. Η έγκαιρη και αποτελεσματική υλοποίηση αυτών των μεταρρυθμίσεων, καθώς και των άλλων μέτρων που είναι αναγκαία για την επίτευξη επαρκούς πρωτογενούς πλεονάσματος έχει ουσιώδη σημασία για να εξασφαλιστεί η διατηρησιμότητα των δημόσιων οικονομικών.

Πίνακας: Σύγκριση των κυριότερων μακροοικονομικών και δημοσιονομικών προβλέψεων

>ΘΕΣΗ ΠIΝΑΚΑ>

Με βάση την εκτίμηση αυτή, η Επιτροπή ενέκρινε τη συνημμένη σύσταση για γνώμη του Συμβουλίου σχετικά με το πρόγραμμα σύγκλισης της Κύπρου και τη διαβιβάζει στο Συμβούλιο.

Σύσταση για ΓΝΩΜΗ ΤΟΥ ΣΥΜΒΟΥΛΙΟΥ σύμφωνα με το άρθρο 9 τρίτη παράγραφος του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σύγκλισης της Κύπρου, 2004-2007

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών [5], και ιδίως το άρθρο 9 παράγραφος 3,

[5] ΕΕ L 209 της 2.8.1997, σ. 1. Τα έγγραφα που αναφέρονται στη παρούσα σύσταση είναι διαθέσιμα στη διεύθυνση: http://europa.eu.int/comm/economy_finance/about/activities/sgp/main_en.htm

τη σύσταση της Επιτροπή,

αφού ζήτησε τη γνώμη της Οικονομικής και Δημοσιονομικής Επιτροπής,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις [5 Ιουλίου 2004] το Συμβούλιο εξέτασε το πρόγραμμα σύγκλισης της Κύπρου, το οποίο καλύπτει την περίοδο 2004-2007. Το πρόγραμμα είναι γενικά σύμφωνο με τις απαιτήσεις του αναθεωρημένου «κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης».

Η δημοσιονομική στρατηγική στην οποία βασίζεται το πρόγραμμα αποσκοπεί στη μείωση του ελλείμματος της γενικής κυβέρνησης από 6,3% του ΑΕΠ το 2003 στο 2,9% του ΑΕΠ μέχρι το 2005, προκειμένου να εκπληρωθεί το κριτήριο του Μάαστριχτ ήδη από το 2005, και στην περαιτέρω μείωσή του στο 2,2% του ΑΕΠ το 2006 και στο 1,6% του ΑΕΠ μέχρι το 2007. Για το σκοπό αυτό, το πρόγραμμα σύγκλισης προβλέπει την επίτευξη αυξανόμενου πρωτογενούς πλεονάσματος, το οποίο από προβλεπόμενο έλλειμμα -1,6% του ΑΕΠ το 2004 θα ανέλθει στο 2% του ΑΕΠ μέχρι το 2007, καθώς και την αισθητή αντιστροφή της ανοδικής τάσης του λόγου του δημόσιου χρέους προς το ΑΕΠ, από 75,2% του ΑΕΠ το 2004 σε λιγότερο από 69% μέχρι το τέλος της περιόδου του προγράμματος. Η στρατηγική αυτή στηρίζεται σε ένα πακέτο διαρθρωτικών κυρίως μέτρων για τη συγκράτηση των δαπανών και την αύξηση των εσόδων, στον ίδιο περίπου βαθμό. Τα περισσότερα μέτρα θα τεθούν σε εφαρμογή από το 2005.

Το πρόγραμμα επικεντρώνεται στην αύξηση των εσόδων και τον έλεγχο των δαπανών, τομείς στους οποίους σημειώνονται παραδοσιακά οι περισσότερες διολισθήσεις. Η πορεία προσαρμογής που παρουσιάζει το πρόγραμμα αντικατοπτρίζει τη δέσμευση της κυβέρνησης να βελτιώσει τα δημόσια οικονομικά ενόψει της υιοθέτησης του ευρώ μέχρι το 2007. αυτός είναι ο κυριότερος παράγοντας που οδήγησε στην συγκέντρωση στην αρχή της περιόδου του μεγαλύτερου μέρους της δημοσιονομικής προσαρμογής για τη μείωση του ελλείμματος της γενικής κυβέρνησης κατά 2,3 εκατοστιαίες μονάδες του ΑΕΠ το 2005. Λαμβανομένων υπόψη των άνισων αποτελεσμάτων της Κύπρου όσον αφορά τη δημοσιονομική εξυγίανση, ο στόχος αυτός φαίνεται σχετικά φιλόδοξος.

Το μακροοικονομικό σενάριο στο οποίο βασίζεται το πρόγραμμα προβλέπει την επιτάχυνση της αύξησης του πραγματικού ΑΕΠ από 3,5% το 2004 στο 4,5% το 2007 και οι υποθέσεις του φαίνονται ρεαλιστικές. Η πρόβλεψη για τον πληθωρισμό φαίνεται επίσης ρεαλιστική. Το πρόγραμμα περιέχει τέσσερα διαφορετικά σενάρια για τις μακροοικονομικές και δημοσιονομικές προβλέψεις: ένα "κεντρικό" σενάριο, ένα σενάριο "ταχύτερης ανάπτυξης", ένα σενάριο "βραδύτερης ανάπτυξης" και ένα σενάριο "υψηλότερων επιτοκίων". Το ονομαζόμενο "κεντρικό" σενάριο θεωρείται το σενάριο αναφοράς για την αξιολόγηση των δημοσιονομικών προβλέψεων εφόσον, με τις διαθέσιμες σήμερα πληροφορίες, οι υποθέσεις του φαίνονται ρεαλιστικές.

Το πρόγραμμα προβλέπει μείωση του ελλείμματος στην τιμή αναφοράς του 3% του ΑΕΠ (ή κάτω από αυτήν) μέχρι το 2005 και την περαιτέρω μείωσή του στη συνέχεια, παρόλο που οι στόχοι αυτοί δεν είναι συνεπείς με μια σχεδόν ισοσκελισμένη ή πλεονασματική δημοσιονομική θέση στην περίοδο του προγράμματος.

Το δημοσιονομικό αποτέλεσμα θα μπορούσε να αποδειχθεί δυσμενέστερο από το προβλεπόμενο. Ειδικότερα, η έκταση της προβλεπόμενης για το 2005 μείωσης του ελλείμματος της γενικής κυβέρνησης και τα αποτελέσματα προηγούμενων δημοσιονομικών εξυγιάνσεων στην Κύπρο καθιστούν το εγχείρημα ιδιαίτερα φιλόδοξο. Κατά συνέπεια, η δημοσιονομική στρατηγική του προγράμματος ενδέχεται να μην είναι επαρκής για τη μείωση του ελλείμματος στο (ή κάτω από το) όριο του 3% του ΑΕΠ. Ενδέχεται επίσης να μην εξασφαλίσει επαρκές περιθώριο ασφαλείας για να αποφευχθεί η υπέρβαση του ορίου αυτού υπό κανονικές μακροοικονομικές διακυμάνσεις.

Σύμφωνα με το πρόγραμμα, ο δείκτης δημόσιου χρέους θα ανέλθει στο ανώτατο επίπεδο του 75,2% του ΑΕΠ το 2004 και θα μειωθεί στη συνέχεια στο 68,4% του ΑΕΠ μέχρι το 2007. Η σημαντική αυτή μείωση θα επιτευχθεί κυρίως χάρη σε όλο και μεγαλύτερα πρωτογενή πλεονάσματα και σε αυξήσεις του ονομαστικού ΑΕΠ υψηλότερες από τις πληρωμές τόκων δημόσιου χρέους στην περίοδο 2005-2007. Η εξέλιξη του δείκτη δημόσιου χρέους ενδέχεται να είναι λιγότερο ευνοϊκή από την προβλεπόμενη, λαμβανομένων υπόψη των κινδύνων που αναφέρονται ανωτέρω όσον αφορά την πορεία του ελλείμματος.

Η Κύπρος αντιμετωπίζει κινδύνους δημοσιονομικών ανισορροπιών λόγω του κόστους της γήρανσης του πληθυσμού της. Η μεταρρύθμιση του συστήματος υγείας προβλέπεται για το 2006, αλλά τα μέτρα για τη μεταρρύθμιση του συνταξιοδοτικού συστήματος βρίσκονται ακόμα στο αρχικό στάδιο. Η έγκαιρη και αποτελεσματική υλοποίηση αυτών των μεταρρυθμίσεων, καθώς και των άλλων μέτρων που είναι αναγκαία για την επίτευξη επαρκούς πρωτογενούς πλεονάσματος έχει ουσιώδη σημασία για την εξασφάλιση της διατηρησιμότητας των δημόσιων οικονομικών.

Στις [5 Ιουλίου 2004], με βάση τις συστάσεις της Επιτροπής, το Συμβούλιο αποφάσισε ότι υπάρχει υπερβολικό έλλειμμα στην Κύπρο σύμφωνα με το άρθρο 104 παράγραφος 6 της Συνθήκης και απηύθυνε συστάσεις στην Κύπρο βάσει του άρθρου 104 παράγραφος 7 προκειμένου να τερματιστεί η κατάσταση αυτή, στις οποίες αναφέρει επίσης τη συνιστώμενη πολιτική για το σκοπό αυτό.

Κυριότερες προβλέψεις του προγράμματος σύγκλισης της Κύπρου

>ΘΕΣΗ ΠIΝΑΚΑ>